ՀՀ կրթության, գիտության, մշակույթի և սպորտի

 նախարարություն

 Հետազոտական աշխատանք

Թեմա` Հնչյունափոխության ուսուցման փոխներգործուն մեթոդներ և հնարներ

Առարկա՝ Հայոց լեզու և հայ գրականություն

Հեղինակ՝ Լիանա Սահակյան

Ղեկավար՝ Արսեն Վարդանյան

Ուսումնական հաստատություն՝ «Երևանի հ. 46 ավագ դպրոց» ՊՈԱԿ

Վերապատրաստող կազմակերպություն՝

«ԵրևաՆի Վ. Վարդապետյանի անվան հիմնական հ. 173 հիմնական դպրոց» ՊՈԱԿ

Բովանդակություն

ԲՈՎԱՆԴԱԿՈՒԹՅՈՒՆ

ՆԵՐԱԾՈՒԹՅՈՒՆ…………………………………………………………………….…………………………............3

ԲԱԺԻՆ 1. Ուսուցման փոխներգործուն մեթոդներ և հնարներ………………………............5

 Խմբային աշխատանքը որպես ուսուցման կազմակերպման ձև.................................5

ԲԱԺԻՆ 2. Փորձարարական աշխատաքների իրականացում և արդյունքների ամփոփում.......................................................................................................................... 6

ԵԶՐԱԿԱՑՈՒԹՅՈՒՆ........................................................................................18

ՕԳՏԱԳՈՐԾՎԱԾ ԳՐԱԿԱՆՈՒԹՅԱՆ ՑԱՆԿ....................................................19

ՀԱՎԵԼՎԱԾՆԵՐ

 Հնչյունափոխության ուսուցման փոխներգործուն

մեթոդներ և հնարներ (ուսուցման կազմակերպման խմբային ձևով)

 Ներածություն

*Կրթության գործընթացում կենտրոնական դեմքը երեխան է, սովորողը: Նա արեգակ է, որի շուրջը պտտվում է ողջ մանկավարժական գործընթացը: Ամբողջ գործը երեխայի մեջ է, նրա ուժերը պետք է հայտնաբերվեն, հետաքրքրությունները բավարարվեն, ընդունակությունները մարզվեն:*

 Ամերիկացի փիլիսոփա և մանկավարժ Ջոն Դյուի

**Թեմայի արդիականությունը:** Մանկավարժական գործունեության փորձը ցույց է տվել, որ սովորողների ուսումնառության ընթացքում հայոց լեզվի և գրականության ծրագրերի բովանդակության յուրացման, ինչպես նաև ուսուցման գործընթացում դաստիարակության միջոցով կարողունակությունների ձևավորման արդյունավետ ռազմավարություններից է ուսուցումը փոխներգործուն մեթոդներով և հնարներով իրականացնելը, որի արդյունքում սովորողները գրավոր և բանավոր կերպով գրագետ հաղորդակցվում են մայրենի լեզվով՝ ըստ լեզվական կանոնների և իրավիճակների, ինքնուրույն և մյուսների հետ համատեղ սովորում և աշխատում են տարբեր իրավիճակներրում, ինքնանդրադարձման և ինքնակազմակերպման միջոցով հասնում են ինքնաճանաչման, կարողանում են կողմնորոշվել տեղեկատվության հոսքերում, գտնել տեղեկություններ, քննադատորեն վերլուծել, տիրապետում են մեդիա արտադրանք ստեղծելու ստեղծագործական և տեխնիկական հմտությունների, ճանաչում են հայ մշակույթը և մարդկային քաղաքակրթությունների մշակութային բաղադրիչները, արժևորում են սեփական ինքնությունը, ձևավորում են սեփական նախասիրություններ: Ժամանակակից կյանքում այլևս բավարար չէ միայն գիտելիքներ, կարողություններ, հմտություններ ձեռք բերելը կամ մարդկային գործունեության ձևավորված միջոցները յուրացնելը, այսօր չափազանց կարևոր են ստեղծագործական մոտեցումները այդ ամենի իրականացման խնդրին, ստեղծագործական միտքը: Այսօր անհրաժեշտ է անձնակենտրոն ուսուցում , որի առանցքում երեխայի անձն է, նրա ինքնատիպությունը, արժեքը, յուրաքանչյուր սովորողի սուբյեկտիվ փորձը, որ նախևառաջ բացահայտվում է, ապա համաձայնեցվում կրթության բովանդակության հետ: Սովորողներին պետք է ավելի շատ ուղղորդեն նպատակային ուսումնական նյութերը, քան մենք՝ ուսուցիչներս: Երեխայի մտավոր զարգացմանը զուգընթաց այդ զարգացմանը համապատասխան դասավանդում ապահովելու համար նպատակահարմար է կիրառել փոխներգործուն մեթոդներ և հնարներ, որոնց հիմքում ընկած է սովորողների ինքնուրույն ուսումնական գործունեությունը, գիտելիքների ձեռքբերման ընթացքում նրա անմիջական ակտիվ մասնակցությունը: Մենք ստանձնում ենք օգնողի դեր, որպեսզի երեխան կարողանա հայտնաբերել ու սովորել՝ համեմատելով իր այսօրվա և երեկվա արդյունքները կամ էլ իր հասակակիցների մտքերն ու կարծիքները:

**Հետազոտական աշխատանքի նպատակն է՝**

1. Սովորողներին հնարավորինս ակտիվ ներառել ուսուցման գործընթացի մեջ:
2. Ապահովել նրանց գործուն մասնակցությունը դասի յուրաքանչյուր փուլին:
3. Սովորողների ուշադրւթյունը հնարավորինս կենտրոնացած պահել և ուղղորդել ինքնուրույն արդյունքների հասնելուն:
4. Ապահովել արդյունավետ հետադարձ կապ:
5. Հիմնավորել ուսուցման խմբային ձևերի կազմակերպման արդյունավետությունը հայոց լեզվի դասին՝ «Հնչյունափոխություն» թեման դասավանդելիս:

**Հետազոտական աշխատանքի խնդիրներն են ՝**

1. Բնութագրել փոխներգործուն մեթոդները և հնարները՝ որպես արդյունավետ ուսուցում իրականացնելու միջոց:
2. Բնութագրել խմբային աշխատանքը՝ որպես ուսուցման կազմակերպման ձև:
3. Ներկայացնել աշխատանքային խմբերի կազմման տեխնիկան:
4. Ներկայացնել հնչյունափոխության ուսուցումը փոխներգործուն մեթոդների միջոցով:

**Հետազոտական աշխատանքի վերջնարդյունքներն են՝**

1. Սովորողները հանդես կգան որպես գործող անձ, մասնակից, սեփական կրթության գործընթացի նախաձեռնող, ոչ թե՝ հանդիսատես:
2. Սովորողնեը նյութը կսովորեն ինչ-որ բան կատարելով, մասնակցելով որոշակի գործընթացի:
3. Սովորողների համար հնարավորություն կստեղծվի ինչպես անհատական, այնպես էլ խմբային աշխատանքի համար:
4. Սովորողները ձեռք կբերեն համագործակցային և հաղորդակցական կարողություններ, սոցիալական փոխազդեցություն:
5. Նյութի յուրացման ընթացքում սովորողները հնարավորություն կստանան ի մի բերել, ամփոփել, ակտիվացնել և կիրառել սովորածը:
6. Կստեղծվի ինքնակրթության միջավայր:

**Հետազոտական աշխատանքի գործնական նշանակությունը:** Ի տարբերություն ակտիվ մեթոդների՝ փոխներգործուն մեթոդները ենթադրում են աշակերտի ավելի ընդգրկուն փոխազդեցություն ոչ միայն ուսուցչի, այլ նաև միմյանց հետ, ինչպես նաև ուսուցման գործընթացում սովորողների ակտիվության գերակայություն: Փոխներգործուն դասերի հիմնական բաղադրատարրերը սովորողների կողմից կատարվող փոխներգործուն վարժություններն ու առաջադրանքներն են, որոնց էական տարբերությունը սովորական առաջադրանքներից այն է, որ, կատարելով դրանք, աշակերտները ոչ միայն և ոչ այնքան ամրապնդում են ուսումնական նյութը, որքան ուսումնասիրում են նոր նյութ: Հանրակրթական դպրոցում ուսուցման կազմակերպման խմբային ձևերի կիրառման արդյունավետության բացահայտումը, խմբերում աշխատանքների կազմակերպման տեխնիկայի մշակումները, ինչպես նաև ներկայացված դասի պլանները, մշակված առաջադրանքները ու այդ ամենի՝ փոխներգործուն մեթոդներով և հնարներով պլանավորումը կարող են օգտագործվել ուսուցիչների կողմից՝ ուսուցման գործընթացն առավել արդյունավետ դարձնելու համար:

**Աշխատանքի կառուցվածքը**: Հետազոտական աշխատանքը բաղկացած է ներածությունից, երկու բաժնից, եզրակացությունից, օգտագործված գրականության ցանկից, հավելվածներից:

**ԲԱԺԻՆ 1.**

**Ուսուցման փոխներգործուն մեթոդներ** և **հնարներ:**

Ուսուցման մեթոդը ուսուցման գործընթացում ուսուցչի և սովորողների միջև փոխազդեցությունն արտացոլող մոտեցումների ու հնարների համախումբ է: Ժամանակակից պատկերացումների համաձայն**՝** ուսուցման գործընթացը դիտվում է որպես աշակերտների և ուսուցչի միջև փոխազդեցության մի գործընթաց, որի նպատակը սովորողներին որոշակի գիտելիքների, կարողությունների, հմտությունների ու արժեքների հաղորդակից դարձնելն է: Ուսուցման գոյության դեռևս վաղ ժամանակներից մինչև մեր օրերը ձևավորվել, հաստատվել ու լայն տարածում են ստացել ուսուցչի և սովորողների փոխազդեցության երեք ձևեր՝ պասիվ մեթոդնր, ակտիվ մեթոդներ, փոխներգործուն մեթոդներ: Փոխներգործուն կամ ինտերակտիվ (inter - փոխադարձ, act-ազդել, ներգործել) լինել՝ նշանակում է փոխազդել, գտնվել մեկի հետ զրույցի, երկխոսության վիճակում: Փոխներգործուն դասապրոցեսում ուսուցչի դերը նպատակների նվաճումն է՝ սովորողների գործունեությունն ուղղորդելու միջոցով: Ուսուցիչը մշակում է և' դասի պլանը, և' դասի ընթացքը, և' դասին վերաբերող յուրաքանչյուր քայլ: Դասի պլանը, որպես կանոն, փոխներգործուն վարժությունների և առաջադրանքների շարք է, որոնց կատարումը նպաստում է ուսումնական նյութի յուրացմանը: Հետևաբար, փոխներգործուն դասերի հիմնական բաղադրատարրերը սովորողների կողմից կատարվող փոխներգործուն վարժություններն ու առաջադրանքներն են: Փոխներգործուն մեթոդներ են՝ «Խճանկար», «Փոխներգործուն գրառումների համակարգ», «Պրիզմա», «Բանավեճ», «Դերային խաղ», «Հրահանգային մեթոդ», «Թեթևացնող մեթոդ», «Կռահման մեթոդ», «Հայտնագործման մեթոդ», «Նախագծային մեթոդ» և այլն:

Մեթոդական հնարը սովարաբար անկախ կիրառություն ունի, բայց հաճախ բնութագրվում է որպես մեթոդի տարր, բաղադրիչ, մեթոդի իրականացման քայլ կամ մեթոդի արտահայտչաձև:

**1.2 Խմբային աշխատանքը՝ որպես ուսուցման կազմակերպման ձ**և

Դասավանդման ընթացքում ինձ համար միշտ կարևոր է սովորողներին ուսումնառության գործընթացում ներգրավելը, սովորողների խնդիրները բացահայտելը և ուսումնական գործըթացը նրանց հնարավորություններին հարմարեցնելը: Սովորողներին միշտ քաջալերում եմ, որպեսզի նրանք ինքնուրույն պարզեն սեփական հիմնախնդիրները. սա անհրաժեշտ է նրանց մեջ սեփական աշխարհը ձևավորելու և հասկանալու, կարողությունները խթանելու, զարգացնելու համար: Հաճախ եմ կազմակերպում համագործակցային, խմբային աշխատանքներ, որովհետև մտավոր զարգացման համար երեխաները մյուսների հետ խոսելու և նրանց լսելու կարիք ունեն:Խմբային աշխատանքի միջոցով աշակերտները հնարավորություն ունեն իրական կյանքին նմանեցված իրավիճակներում որոնելու իրական խնդիրների լուծումներ՝ օգտագործելով տարբեր ձևեր և տարատեսակ եղանակներ։ Կառուցողական մանկավարժության համար անհրաժեշտ են ուսման հատուկ պայմաններ, որոնք հնարավորություն կտան աշակերտներին համագործակցելու և օգնություն ցուցաբերելու միմյանց։ Նրանք կարող են օգտվել մի շարք գործիքներից և տեղեկատվության աղբյուրներից՝ իրենց խնդիրները լուծելու և նպատակին հասնելու համար։ Ուսուցման խմբային ձևի առավելություններն են՝

• Կազմակերպվում են սովորողների համատեղ գործողությունները, որոնք նպաստում են ուսուցման գործընթացի ակտիվացմանը, սովորողների միջև շփման ձևավորմանը:

• Համատեղ առաջադրանքի կատարման ընթացքում սովորողների մոտ ձևավորվում է ընկերների արտահայտած մտքերի քննարկման մոտիվացիա:

• Ապահովում է յուրաքանչյուր սովորողի մոտ պոտենցիալ ներուժի իրագործումն ու զարգացումը:

• Ուսուցման խմբային ձևը ապահովում է սովորողների գիտելիքների փոխադարձ հարստացման:

• Խմբային աշխատանքի դեպքում սովորողը «Ես և նրանք» սկսում է ընկալել որպես «մենք» և իրեն սկսում է համարել խմբի լիարժեք անդամ:

Խմբային աշխատանքի կազմակերպման շնորհիվ ընդլայնվում է սովորողների ճանաչողական գործունեությունը:

**ԲԱԺԻՆ 2.**

**ՓՈՐՁԱՐԱՐԱԿԱՆ ԱՇԽԱՏԱՆՔՆԵՐԻ ԻՐԱԿԱՆԱՑՈՒՄ ԵՎ ԱՐԴՅՈՒՆՔՆԵՐԻ ԱՄՓՈՓՈՒՄ**

**2.1 Փորձարարական աշխատանքների իրականացման մեթոդիկան** և **արդյունքների վերլուծությունը**

Ուսուցման գործընթացում փոխներգործուն մեթոդների և հնարների, այդ թվում և խմբային, համագործակցային աշխատանքների իրականացման արդյունավետությունն ընդգծելու և մեր առջև դրված խնդիրների լուծման նպատակով դասեր եմ անցկացրել Երևանի հ.46 ավագ դպրոցում:

Աշակերտների ընդհանուր թիվը 16 է, ստեղծվում է 4 խումբ: Յուրաքանչյուր խումբ ընտրում է ավագ, որը պատասխանատվություն է կրում խմբի համար: Գրատախտակին ներկայացվում են 4 խմբերի առաջնորդների և անդամների անունները: Մինչև դասի մեկնարկը բուն դասին նախորդում է նախապատրաստական աշխատանքը: Մշակվում են առաջադրանքները, դրանց ձևակերպման և փոխկապակցման պլանը, որն ուղղված է թեմայի ավելի ամբողջական ուսումնասիրությանը և նյութի յուրացմանը:

Հնարավորության դեպքում առաջադրվում են խնդրահարույց և երբեմն էլ խրթին հարցեր, որոնք ստիպում են մտածել, վերլուծել ուսումնական նյութը՝ դարձնելով այն առավել հետաքրքիր և գրավիչ:

Պատասխանում է առաջինը ձեռք բարձրացրած խումբը: Ճիշտ պատասխանի դեպքում խումբն ստանում է 1 միավոր: Երեք ճիշտ պատասխանների դեպքում խումբն ստանում է «9», երկուսի դեպքում՝ «7», մեկ ճիշտ պատասխանի դեպքում` «5»միավոր:

Սխալ պատասխանի դեպքում պատասխանելու հնարավորությունը տրվում է մյուս խմբին, և այդ խումբը ճիշտ պատասխանի դեպքում ևս ստանում է 1 միավոր: Եթե երկրորդ խումբը նույնպես տալիս է սխալ պատասխանում, ապա պատասխանելու հնարավորություն ստանում է 3-րդ խումբը: Ոչ մի խմբից ճիշտ պատասխան չստանալու դեպքում պատասխանը հնչեցնում է ուսուցիչը: Եթե հարցը կարևոր և սկզբունքային է, ապա գնահատականը բարձրանում է 2 և 3 միավորներով՝ խրախուսելով աշակերտներին գտնելու ճիշտ պատասխանը (թույլատրվում է օգտագործել դասագիրքը):

Կանոնները բավականին պարզ են և հասկանալի. հաղթում է ամենաշատ միավորներ ստացած խումբը: Այսպիսի աշխատանքներ իրականացնելիս բացակայում է վատ գնահատական ստանալու հնարավորության հոգեբանական ճնշումը: Աշակերտը գալիս է դասարան՝ այլևս չվախենալով իրեն տրվող հարցերից:

Աղմուկի դեմ պայքարելու համար օգտագործվում է նախազգուշական համակարգ:

Եթե խմբերից որևէ մեկը աղմուկ է բարձրացնում, ապա ուսուցիչը գրատախտակին յուրաքանչյուր ավագի անվան դիմաց դնում է նախազգուշացման մասնիկ: Այդպիսի նախազգուշական մասնիկի համար խմբի միավորներից հանվում է 1 միավոր: Սովորաբար 1-2 այդպիսի մասնիկը յուրաքանչյուր խմբի համար բավարար է, քանի որ նախազգուշացումը ազդում է բոլորի վրա, որպես ամբողջություն:

 **Դասի պլան 1**

**Առարկան**՝ Հայոց լեզու

**Դասարանը**՝ 10-րդ

**Դասի տ**և**ողությունը**՝ 45 րոպե

**Թեման**՝ Հնչյունափոխություն

**Դասի տիպը**՝ Նոր նյութի հաղորդման

**Նպատակները**

1. Իմանալ հնչյունափոխության պատճառները:
2. Բացատրել շեշտափոխական հնչյունափոխությունը:
3. Տարբերակել և համեմատել հնչյունափոխության դրսևորումները:
4. Զուգահեռներ անցկացնել հնչյունափոխված և անհնչյունափոխ հիմքերի միջև:

**Վերջնարդյունքները**

1. Կարողանա հնչյունափոխված և անհնչյունափոխ արմատներով կազմել նոր բառեր:
2. Կարողանա վերականգնել բառերի անհնչյունափոխ հիմքերը:
3. Կարողանա տարբեր բառերում ցույց տալ՝ ինչ հնչյունափոխություն է կատարվել:
4. Աշխատի գեղարվեստական և գիտական տեքստերի հետ:
5. Մեկնաբանի հնչյունափոխության նշանակությունը:

**Նշանակությունը**

1. Հնչյունափոխական կանոնների ուսումնասիրման շնորհիվ կխուսափեն ուղղագրական մի շարք սխալներից:

**Անհրաժեշտ պարագաներ**՝ դասագիրք, աշխատանքային տետրեր, գրատախտակ, բառարան, գրիչ, գունավոր մատիտներ, քարտեր, մաքուր ստվարաթղթեր:

**Հիմնական հասկացություններ**՝ հնչյուն, շեշտ, շեշտակիր, շեշտազուրկ, սղում, ձայնավոր, երկհնչյուն, հնչյունափոխություն:

**Դասի ժամանակ կիրառվող մեթոդներ** ՝ խմբային աշխատանք, Պոպ կոռն, քարտային աշխատանք, աշխուժացնող վարժություն «Գրատախտակ», գրավոր հրահանգներ, ցուցումներ:

**Խթանում**

 Բառակազմական վերլուծություն, «Պոպ կոռն» մեթոդի կիրառում

**Իմաստի ընկալում**

Քարտային աշխատանք (6 առաջադրանք)

**Կշռադատում**  Եզրակացությունների կազմում

**Անդրադարձ** Գծապատկերի կազմում

**Գնահատում**

**Տնային աշխատանքի հանձնարարություն**

Որպես ուսուցման կազմակերպման ռազմավարություն՝ ընտրում եմ ԽԻԿ համակարգը, քանի որ այն կիրառվում է ոչ միայն նյութը մատուցելիս, այլև մինչ նյութը հաղորդելը և հաղորդելուց հետո: ԽԻԿ համակարգը իր բնույթով կիրառելի է ցանկացած լսարանի հետ աշխատելիս և տարիքային բոլոր խմբերի սովորողների հետ աշխատանքում:

Այս համակարգով ուսուցման կազմակերպումը նպաստում է սովորողների քննադատական մտածողության, ինքնուրույն եզրահանգումներ անելու ունակության, ստեղծագործական մտածողության զարգացմանը:

**Դասի ընացքը**

**Խթանում**

Կատարվում է «*հնչյունափոխություն*» եզրույթի բառակազմական վերլուծություն.

Հունչ +յուն+ա+փոխ+ություն

Այս քայլը երեխաներին կօգնի հասկանալու, թե ինչի մասին է այսօրվա դասը. այն վերաբերում է հնչյունների փոփոխությանը:

Խթանման փուլում ի մի բերելու սովորողների՝ թեմայի վերաբերյալ ունեցած նախորդ գիտելիքները և, նրանց հետաքրքրությունը խթանելով, նոր գիտելիքի ձեռքբերմանը նախապատրաստելու համար կիրառում եմ «Պոպ կոռն»: Այս մեթոդն օգտագործվում է որևէ հարցի, խնդրի վերաբերյալ սովորողների մտքերը լսելու, հավաքելու, ինչպես նաև մտքերն ու նրա շուրջ քննարկումը թեժացնելու նպատակով: Այն դասի սկզբնական փուլում կապահովի սովորողների ակտիվությունն ու հետաքրքրությունը, կապ կհաստատի սովորողների ունեցած գիտելիքների ու պատկերացումների և ուսումնասիրվող նոր նյութի միջև: Սրանով իսկ մեթոդի կիրառումը կապահովի հաջող մեկնարկ: Մեթոդի անվանումն անգլերեն ծագում ունի: Աշխատանքի կազմակերպման այս ձևը արտացոլում է եգիպտացորենի հատիկների պատրաստման գործընթացը, երբ նրանք որոշակի ջերմաստիճանում սկսում են տաքանալ ու անկանոն վեր թռչել:

**Իմաստի ընկալում**

Հաշվի առնելով իմաստի ընկալման փուլի նպատակները՝ սովորողների մոտ հետաքրքրության աճի պահպանում, տեղեկատվության ընկալման ինքնավերահսկման ապահովում, նոր և հին տեղեկատվության շաղկապում և իմացության նոր կառույցի ստեղծում, դասարանը բաժանում եմ խմբերի՝ ըստ նախասիրությունների՝

1. Ովքեր սիրում են ճամփորդել
2. Ովքեր սիրում են թաքնվել
3. Ովքեր սիրում են զույգերով աշխատել
4. Ովքեր ունեն արտասովոր հատկություններ:

Ձևավորում եմ միատարր կառուցվածք ունեցող խմբեր. առանձնահատկությունը տվյալ առարկայում սովորողների ընդունակությունների և հետաքրքրությունների գրեթե նույնը լինելն է:

Քարտերի միջոցով յուրաքանչյուր խմբի տրվում է տասական բառերի երկու շարք:

**Առաջադրանք 1**

Դիտել և ներկայացնել 2 շարքերի բառերի տարբերությունը:

**Քարտ 1**

(ովքեր սիրում են փոփոխություններ)

վեճ - վիճել էգ - իգական

իղձ - ըղձալի գիր - գրեր

ջուր - ջրաչափ կղզի - կղզյակ

կատու - կատվառյուծ հուր - հրեղեն

կես - կիսամյակ չու – չվել

**Քարտ 2**

(ովքեր սիրում են թաքնվել)

խնդիր - խնդրանք զնին - զննություն

միջին - միջնադար թշնամի - թշնամություն

ամուր - ամրանալ գարուն - գարնանային

հանուր - հանրային տետր - տետրակ

աստղ - ստղային արյուն - արնանման

**Քարտ 3**

(ովքեր սիրում են զույգերով աշխատել)

հավիտյան – հավիտենական խարտյաշ – խարտիշահեր

գույժ - գուժկան գույն - գունեղ

կապույտ - կապուտակ կապույտ – կապտականաչ

համբույր – համբուրել սառույց – սառցակալել

եղջյուր - եղջերու արյուն – արնանման

**Քարտ 4**

(ովքեր ունեն արտասովոր հատկություններ)

քաղաք – քաղքենի կապել - կապկպել

պահապան – պահպանել վազել - վազվզել

համար – համրիչ որկոր - որկրամոլ

ճամփա – ճամփեզր մոտ –մտերիմ

կոճակ – կոճկել օրոր – օրրան

Համեմատելով 2 շարքերը՝ սովորողները հեշտությամբ կնկատեն, որ երկրորդ շարքերի բառերում հնչյուններն ավելացել են:

Եզրակացություն.

*Բառն աճելիս հնչյունափոխվում* *է*:

**Առաջադրանք 2**

Ընդգծել փոփոխված հնչյունները:

**Առաջադրանք 3**

Տրված արմատներով կազմել նոր բառեր կամ բառաձևեր՝ ուշադրություն դարձնելով շեշտի դիրքին:

Ընկե'ր-ընկերնե'ր-ընկերների'ց

ի'նքն-ինքնասե'ր-ինքնասիրությո'ւն

նկա'ր-նկարի'չ-նկարչակա'ն

դպի'ր-դպրո'ց-դպրոցակա'ն

Անընդհատ շեշտը տանելով բառավերջում նոր ավելացած մասի վերջին վանկի վրա՝ սովորողները կհիշեն, որ հայերենի շեշտը կայուն վերջնավանկային է: Երբ բառն աճում է, շեշտը տեղափոխվում է վերջին վանկի ձայնավորի վրա:

Եզրակացություն.

*Ձայնավորները և երկհնչյունները լիարժեք են հնչում շեշտակիր վանկում և հաճախ թուլանում կամ վերանում են անշեշտ (շեշտազուրկ) վանկում: Բառի ձևափոխության կամ նոր բառեր կազմելու ժամանակ, երբ բառի շեշտը տեղափոխվում է բառավերջում նոր ավելացած մասի վերջին վանկի վրա, շեշտազրկված վանկի ձայնավորի կամ երկհնչյունի արտասանությունը թուլանում է: Այն հայտնվում է թույլ դիրքում և կարող է վերածվել ուրիշ ձայնավորի կամ դուրս ընկնել (վերանալ, սղվել):*

Այս երևույթն առավել ընկալելի դարձնելու համար տրվում է հաջորդ առաջադրանքը:

**Առաջադրանք 4**

Քարտային ահնհնչյունափոխ բառերից ընտրել 5 բառ, բառերի սկզբից մասնիկներ ավելացնելով՝ կազմել նոր բառեր:

Օինակ՝

**Խումբ 1**

վեճ - բանավեճ բուռ - լիաբուռ

գիր – ձեռագիր չու - օդաչու

ջուր – անձրևաջուր

 **Խումբ 2**

խնդիր – բախտախնդիր հանուր – ընդհանուր

զնին – մանրազնին աստղ - գիսաստղ

տետր – բառատետր

 **Խումբ 3**

հավետ – առհավետ համբույր – աջհամբույր

գույն – բազմագույն գույժ – չարագույժ

եղջյուր – այծեղջյուր

 **Խումբ 4**

քաղաք – մայրաքաղաք համար – անհամար

կապել - ամրակապ օրոր – մեղմօրոր

վազել – ագեվազ

Ակնհայտ է, որ այս դեպքում հնչյունափոխություն չի կատարվում, որովհետև ձայնավորները, երկհնչյունները, մնալով բառի վերջում, պահում են շեշտը, մնում են շեշտակիր:

**Կշռադատման փուլ**

Կշռադատման փուլում սովորողները կյուրացնեն նոր տեղեկատվությունը՝ հարմարեցնելով իրենց ունեցած գիտելիքներին: Այս ճանապարհով սովորողների մոտ իմացական կառույց կվերաձևավորվի:

Խմբերը հաջորդաբար գրատախտակին ներկայացնում են իրենց տրված բառերը՝ ցույց տալով, թե ինչ հնչյունափոխություն է կատարվել:

1.Փոփոխություններ սիրող խումբը կներկայացնի, որ իրենց տրված բառերում ե>ի, ի>ը, ու>ը, ու>վ, է>ի, ի>յ: Սովորողները կնկատեն, որ հնչյունափոխված բոլոր հնչյունները ձայնավորներ են:

Կհետևի դասարանի եզրակացությունը.

*Հայերենում շեշտափոխական հնչյունափոխության սովորաբար ենթարկվում են է (ե), ու, ի, ը ձայնավորները:*

2.Թաքնվել սիրող խումբը գրատախտակին կներկայացնի իր բառերը, և սովորողները կտեսնեն, որ այդ բառերի հնչյունափոխված տարբերակում ձայնավոր հնչյուններին փոխարինող այլ հնչյուններ չկան:

Կհետևի դասարանի եզրակացությունը.

*Հնչյունափոխություն է համարվում ոչ միայն ձայնավորի վերածվելը ուրիշ ձայնավորի (կամ բաղաձայնի), այլև ձայնավորի կամ երկհնչյունի դուրս ընկնելը, որը կոչվում է սղում*:

3.Զույգերով աշխատել սիրող խումբը կբացահայտի, որ իրենց տրված բառերում փոփոխությունների ենթարկվել են երկհնչյունները:

Եզրակացություն.

*Հնչյունափոխվել կարող են ոչ միայն ձայնավորները, այլ նաև երկհնչյունները:*

4.Արտասովոր հատկություններ ունեցող խումբը կներկայացնի, որ իրենց տրված բառերը տարբերվում են մյուս խմբերի բառերից. այստեղ ա-ն, օ-ն սղվել են, ա>ը, ո>ը:

Եվ կհետևի դասարանի եզրակացությունը.

*Հազվադեպ հնչյունափոխվում են նաև ա, օ (ո) ձայնավորները, սակայն սրանք հնչյունափոխության օրինաչափ ու համակարգային դեպքեր չեն:*

**Աշխուժացնող վարժություն «Գրատախտակ»**

Խմբերը նստում են մեկ ուղիղ շարքով, մեկը մյուսի հետևից: Խմբի ավագը վերջին մասնակցի թիկունքին մատների հպումով գծագրում է որևէ պատկեր, որի անվան մեջ կա հնչյունափոխություն: Նույն եղանակով խմբի մասնակիցներն այդ պատկերը փոխանցում են միմյանց մինչև առաջին մասնակցին: Առաջին մասնակիցը գրատախտակին գրում է իրեն հասած պատկերի անվանումը: Խմբի ավագն ասում է նախնական բառը, որը խումբը համեմատում և ճշտում է իր ստացած անվան և պատկերի հետ:

**Առաջադրանք 5**

Ի՞նչ հնչյունափոխություն է կատարվել *դափնեվարդ* և *գինավաճառ* բառերում:

**Առաջադրանք 6**

Յուրաքանչյուր խմբին տրվում է ներքոնշյալ բանստեղծության մեկ քառատող կամ եռատող:

**ա.** Տրված բանաստեղծությունից դուրս գրել հնչյունափոխված բառերը և վերականգնել անհնչյունափոխ արմատները:

**բ.** Դասավորել բանաստեղծության քառատողերը տրամաբանական հաջորդականությամբ**:**

**գ.** Բանաստեղծական տները վերադասավորելուց հետո ներկայացնել տվյալ բանաստեղծության տեսակը (միջառարկայական կապի ստեղծում):

Ու ջրվեժում է լույսը շիվերին,

Մշուշի սիրտը կայծակ է ընկնում,

Լեռան կապույտը զով է ըմբոշխնում,

Սիրահետում է անձրևը հողին:

Թանձր երեկոն առնում է մարմին,

Խավարն իր կրծքի ճարմանդն է պոկում,

Գիշերը հուռթի վարսերն է թափում,

Ու հոտոտում է կարոտը սերին:

Ու շոշափում է խավարը կրքին...

Ու մինչ այգաբաց համբույրն է դողում

Ադամամութի լուսնոտ կոպերին:

Ու մինչ այգաբաց լույս է քանդակվում

Աստղածոց սիրո հեքիաթի շողին...

Հրդեհ է տանում սերը արևին:

 Լ. Սահակյան

 **Անդրադարձ**

Սղում

Ձայնավորի կամ երկհնչյունի փոխվելը այլ հնչյունի

Դասարանը մեկնաբանում է խմբերի անունների ընտրությունը: Ի՞նչ առնչություն ունի այդ ընտրությունը այսօրվա դասի թեմայի հետ:

**Գնահատում**

**Տնային առաջադրանք.**  Գրել մենախոսություն՝ շեշտի անունից:

**Դաս 2**

**Առարկան՝** Հայոց լեզու

**Դասարանը**՝ 10-րդ

**Տևողությունը**՝ 45 րոպե

**Թեման՝** Շեշտից կախված հնչյունափոխության կանոնների կիրառությունը

**Նպատակները՝**

Ակադեմիական

 1.Հնչյունափոխության ուղղագրական և ուղղախոսական արժեքի իմացություն:

 2. Հնչյունափոխության ուղղագրական և ուղղախոսական կանոնների կիրառում:

3.Տարբերել հնչյունափոխված և չհնչյունափոխված հիմքով նույնարմատ հարանունները և հոմանիշները:

 4. Նախորդ դասաժամին ձեռք բերած գիտելիքնրի ամրապնդում:

Սոցիալական

1.Հնչյունափոխության ուղղագրական և ուղղախոսական կանոնների կիրառմամբ գրագետ բանավոր և գրավոր խոսք կազմելու հմտությունների զարգացում:

2. Բառագործածության սխալների ու աղավաղումների քննարկմամբ մաքուր և ճիշտ խոսք կառուցելու հմտությունների զարգացում:

3. Բառապաշարի հարստացում:

4. Ստեղծագործ մտքի զարգացում:

5. Գեղարվեստական ճաշակի ձևավորում:

6. Համագործակցային կարողությունների զարգացում:

Միջառարկայական և ներառարկայական կապի ստեղծում:

**Վերջնարդյունքներ**

1.Կկարողնա հնչյունափոխության ուղղագրական և ուղղախոսական կանոնները ճիշտ կիրառել գրավոր և բանավոր խոսքում:

2.Կսովորեն միասին մտածել:

3.Կզարգանա հարմարվելու ունակություն:

4.Կզարգանա փաստարկներ բերելու ունակություն:

5.Այլոց նկատմամբ հարգանք, տարակարծությունների նկատմամբ հանդուրժողականություն ցուցաբերելու ունակություն:

6.Կունենան խմբի մի մասը լինելու փորձ:

**Նշանակությունը**

Հնչյունափոխական կանոնների կիրառման շնորհիվ կխուսափեն ուղղախոսական մի շարք սխալներից:

**Դասի ժամանակ կիրառվող մեթոդներ՝** Կագանի մեթոդ, Կարաբալա, Ծաղկի բույր, Քաղցր արկղ, Աքրոստիկոս, Հնգյակ, Շարադրություն, Նկար, Մեկ նախադասությամբ պատմվածք, բառարանային փնտրտուքներ:

Վարժություններ՝ դիտարկում, փոխօգնություն, պարտականությունների բաշխում**:**

**Գնահատում**

**Տնային աշխատանքի հանձնարարություն**

**Դասի ընթացքը**

Դասն իրականցվում է համագործակցային աշխատանքի միջոցով: Կարևորում եմ այսպիսի աշխատանքները, քանի որ դրանք մեծապես ազդում են աշակերտների անհատականության և արժեքային համակարգի ձևավորման վրա: Այս դասաժամին կիրառվոմ է Կագանի մեթոդը, որի հիմքում դրված է համագործակցության գաղափարը, և այս մեթոդով փորձ է կատարվում հաշվի առնել անհատական յուրահատկությունները:

Երկրորդ դասաժամին ձևավորում եմ բազմատարր կառուցվածք ունցող խմբեր. առանձնահատկությունը տվյալ առարկայում աշակերտների ընդունակությունների և հետաքրքրությունների ակնհայտ տարբեր լինելն է: Յուրաքանչյուր խմբում ընդգրկվում է 4 աշակերտ, կարևոր նշանակություն ունի խմբերում ընդգրկված աշակերտների թիվը (3-ից պակաս լինելու դեպքում աշխատանքը խմբերում դառնում է զույգով կամ անհատական): Կատարվում է աշխատանքի բաժանում՝ յուրաքանչյուր աշակերտի իր ընդունակությունների սահմաններում խմբի աշխատանքներում ներգրավելու համար, օրինակ՝ քարտուղար (պատասխանատու է ճիշտ խոսքի համար), ժամանակը հաշվառող, աշխատանքների կատարման պատասխանատու, գրող, նկարիչ, երաժիշտ և այլն: Այսպիսի խմբային աշխատանքը կապացուցի այն տեսությունը, որ «աշակերտները կարող են շատ արդյունավետ սովորել միմյանցից»:

Սովորողների համագործակցելու ցանկությանը նպաստելու և այն պահպանելու համար նախ ձևավորվում են խմբերը (4 խումբ), այնուհետև տրվում են համագործակցային առաջադրանքները: Դասի ընթացքում կիրառվում է խրախուսման և գնահատման համակարգ:

Խմբերի ներսում սովորողները կատարում են դիտարկում, փոխօգնություն, պարտականությունների բաշխում: Այս վարժությունները զարգացնում են շփվելու հմտությունները:

**Դասը Կագանի մեթոդով անցկացնելու նշանակությունը.**

1.Յուրաքանչյուր անհատ աշակերտի ակտիվ մասնակցության տևողությունն ավելի երկար կլինի, քան ավանդական ուսուցման դեպքում է:

2. Սովորողների մոտ անձնական պատասխանատվություն կձևավորվի, որովհետև խմբում յուրաքանչյուր անձ պատասխանատու է առաջադրանքի կոնկրետ մասի, ինչպես նաև խմբի հաջողության համար:

3.Կստեղծվի կառուցողական փոխկապվածություն. անհատական զարգացումն ու խմբի զարգացումը դրականորեն փոխազդում են միմյանց, եթե սովորողի զարգացման համար պահանջվում է դասընկերների զարգացումը, և եթե խմբի հաջողությունը միաժամանակ նշանակում է նաև մեկ այլ խմբի հաջողություն:

4. Կապահովի սովորողների՝ դասին համաչափ մասնակցություն. յուրաքանչյուր սովորող աշխատանքին մասնակցում է ըստ իր ընդունակությունների:

Նախքան առաջադրանքներին անդրադառնալը՝ գրատախտակին ներկայացվում է գնահատման սանդղակը՝ ռուբրիկ. այս քայլը դասագործընթացն առավել արդյունավետ կդարձնի, որովհետև կօգնի սովորողներին կենտրոնանալ թեմայի կոնկրետ բաժինների վրա, կուղղորդի աշխատանքի ընթացքում, սովորողը կպատկերացնի ցանկացած գնահատականի համար պահանջվող աշխատանքը:

**Առաջադրնաք 1**

Կարաբալա, Ծաղկի բույր, քաղցր արկղ,

Որևէ գեղեցիկ երաժշտության ներքո անակնկալ հայտնվում է Կարաբալան՝ զամբյուղը ձեռքին, որի մեջ դրված ծաղիկների տերևներին ամրացված են խմբերին տրվող առաջադրանքները: Խմբերի ավագները մոտենում են Կարաբալային և ստանում մեկական ծաղիկ: Ճիշտ և ամբողջական պատասխանող խումբը ստանում է Կարաբալայի բոլոր ծաղիկները:

Տրված ասացվածքներում լրացնել բաց թողնված բառերը և բացատրել ասացվածքների իմաստը (միջառարկայական կապ՝ բանահյուսություն): Գտնել օրինաչափությունը: Ցույց տալ հնչյունափոխությունը:

**Խումբ 1. *Խուրձը*** խրձի կապ հազիվ արժի:

 Լավ է գիտունինգերի, քան ***անգետին*՝** սիրելի:

 Լեզվիդ *լեզու* չի հասնի, ականջիդ՝ խոսք:

**Խումբ 2.** Ամեն մարդ ջրաղացը իր ***ջուրը*** կկապի:

 ***Էշին*** նստեց՝ իշավոր է, ձիուն նստեց՝ ձիավոր է:

 ***Ձուկը*** ձկանը ասաց՝ դենը պառկիր, ասաց՝ որտե՞ղ պառկեմ, երկուսս էլ մի թավում ենք տապակվում:

**Խումբ 3**. Կոշկակարը ***կոշիկ*** չունի:

 Գետնից ելել, ***գետինը*** կերթա:

 ***Կուժը*** կժին խփես՝ կամ մեկը կկոտրվի, կամ մեկելը:

**Խումբ 4.** Ինչքան քնեմ, ***քուն*** կուգա, ինչքան ուտեմ, դուր կուգա, ելնում եմ, թե գործ անեմ, տունը գլխիս փուլ կուգա:

***Շունը***՝ շնից, երկուսը՝ մի տնից:

 Ջահելի խելքն ***անջուր*** ջրաղաց է:

2-րդ առաջադրանքը դրված է Կարաբալայի զամբյուղում: Սովորողները պետք է գուշակեն, թե ինչի մեջ կարող են դրված լինել առաջադրանքները: Դրանք տեղադրված են Կարաբալայի զամբյուղում գտնվող կոնֆետների տուփի մեջ:

Յուրաքանչյուր խմբից մեկ մասնակից մոտենում և վերցնում է մեկ փոքրիկ ծրար, որի ներսում գրված է առաջադրանքը: Ճիշտ և ամբողջական պատասխանող խումբը ստանում է կոնֆետների տուփը:

**Առաջադրնաք 2**

ա. Ինքնուրույն կամ բառարանի օգնությամբ դուրս գրել տրված թևավոր խոսքերի, դարձվածքների իմաստները:

բ. Վերականգնել հնչյունափոխված բառերի անհնչյունափոխ հիմքերը:

գ. Բառերը ներկայացնել ըստ հնչյունափոխության դրսևորումների (սղում, այլ հնչյունի փոփոխություն):

**Խումբ 1** Աղի արձան կտրել -

 Անգլիայի նավերը չեն կարղ Արարատ բարձրանալ:-

 Գրչի հանաքներ -

**Խումբ 2** Դու տվեցիր, դու էլ առար: -

 Օլիմպիական հանգստություն -

 Քնած առյուծին արթնացնել -

**Խումբ 3** Փղին չնկատել -

 Փշե պսակ -

 Փոթորիկ բարձրացնել մեկ բաժակ ջրում -

**Խումբ 4** Տերթոդիկյան դպրոց -

 Սողալու համար ծնվածը չի կարող թռչել: -

 Սիրուհու չափ տենչալի, մահվան չափ անդիմադրելի -

**Առաջադրանք 3**

Երրորդ փուլը կիրականացվի շրջասույթների միջոցով:

Սովորողներին ներկայացվում են Եզոպոսի, Կոմիտասի, Մոցարտի, Բեթհովենի նկարները: Յուրաքանչյուր խումբ ընտրում է մեկ նկար: Այնուհետև տրվում են այս փուլի առաջադրանքները.

ա. Գրել շրջասույթներ, որոնք վերաբերում են Եզոպոսին (Կոմիտասին, Մոցարտին, Բեթհովենին) :

բ. Ներկայացնել տեղեկություն Եզոպոսի (Կոմիտասի, Մոցարտի, Բեթհովենի) մասին (ՏՀՏ կիրառում):

գ. Ներկայացնել նրանց ստեղծագործություններից մեկը (ՏՀՏ կիրառում):

դ. Փորձել պատկերել նկար՝ ներկայացվող ստեղծագործության վերաբերյալ:

ե. Բացատրել հետևյալ շրջասույթները և մեկնաբանել՝ ինչ առնչություն ունեն այս շրջասույթնրը այսօրվա դասի թեմայի հետ:

**Խումբ 1**

Արևային խմիչք, արճճի լեզվով խոսել, գրչի մշակ, դարչնագույն ժանտախտ:

**Խումբ 2**

Երկնային կանթեղ, Լուսավորչի աթոռ, լուսնի տակ, ծաղրածուն՝ աշունը սրտում:

**Խումբ 3**

Համաշխարհային վշտի երգիչ, Հայաստանի միջնաբերդ, Հայոց Մեծաց ուսուցչապետ,

սիրո լեզու:

**Խումբ 4**

Քարացած երաժշտություն, ծովերի տիրակալ, սուրբ նշան, ստի հայր:

զ. Վերականգնել տրված շրջասույթների անհնչյունափոխ արմատները և ներկայացնել՝ բառի ո՞ր բաղադրիչում է տեղի ունեցել հնչյունափոխություն:

Պատահում են գրական կանոնները խաթարող լեզվական աղավաղումներ, որոնց սխալաձևությունը խիստ տարածվածության պատճառով «անտեսանելի» է դառնում: Սովորողներին ներկայացող հաջորդ առաջադրանքը վերաբերում է բառագործածության սխալներին:

**Առաջադրանք 4**

Տրված բառազույգերում վերականգնել անհնչյունափոխ արմատները, բառերը գործածել նախադասությունների մեջ կամ գրել շուտասելուկներ՝ բացատրելով յուրաքանչյուր բառի իմաստը:

**Խումբ 1**

Այգաբաց-այգեբաց Այլասիրություն-այլասերություն

**Խումբ 2**

Տնօրինութուն-տնօրենություն Զեկույց-զեկուցում

**Խումբ 3**

Հրատարակություն-հրատարակչություն պաշտոնական-պաշտոնեական

**Խումբ 4**

Հնչյուն-հնչուն քննել-քննարկել

**Անդրադարձ**

Անդրադարձ կատարվում է տարբեր միջոցներով՝ աքրոստիկոս, հնգյակ, շարադրություն, նկար, մեկ նախադասությամբ պատմվածք: Առաջարկում եմ այս մեթոդները, ընտրությունը կատարում են խմբերը:

**Աքրոստիկոս**, որը, որպես ուսուցման և ուսումնառության ակտիվ մեթոդ, կխրախուսի սովորողներին ազատ և անկաշկանդ մտածելու մեկնարկային բառի շուրջ: Աքրոստիկոսի հկմնական նպատակն է ներկայացվող բառը՝ հնչյուն, օգտագործել որպես սկզբնատառեր բանստեղծություն գրելու համար: Այն խթանում է մտածողությունը, դարձնում ակտիվ և ստեղծագործող:

**Հնգյակ**ը բանաստեղծություն է, որի ստեղծման համար անհրաժեշտ է համադրել և արտահայտել դիպուկ արտահայտություններ, որոնք պարունակում են դրա մասին դատողություն: Հնգյակը զարգացնում է ինֆորմացիան հանրագումարի բերելու, մտքերը, զգացմունքները պատկերելու կարողությունը, որը կարևոր հմտություն է:

1. Հասկացություն (գոյ.)
2. Հասկացությունը նկարագրող 2 բառ (ած.)
3. Հասկացության հետ կապված գործողություն (3 բառ)(բայ)
4. Չորսբառանի նախադասություն
5. Առաջին տողին հոմանիշ մեկ բառ

 Օրինակ՝ Հնչյուն

Քաղցր, բարձր

Ծորալ, հուզել, թաքնվել

Աշնանը գունազարդ է թախիծը:

Մեղեդի:

**Գնահատումը** կիրականացվի գնահատման սանդղակով՝ ռուբրիկով, որը հնարավորություն կտա հստակ գնահատել նախօրոք սահմանված չափանիշների միջոցով և կարտահայտի սովորողների գիտելիքների յուրացման աստիճանը, առաջադրանքների կատարման որակը, հմտությունները:

Ռուբրիկը, որպես գնահատման ձև, կուղղորդի աշակերտներին գործունեության ընթացքում, կհստակեցնի և' իմ, և' աշակերտների ակնկալիքները, կօգնի աշակերտին հասկանալու գնահատականի իմաստը (հստակ պատկերացում կտա տվյալ գնահատականի համար պահանջվող աշխատանքի մակարդակի մասին, կմատնանշի թեկուզ աննշան թերությունները, որոնք կարելի է վերացնել, կընդգծի բացթողումները, որոնց ուղղությամբ անհրաժեշտ է հետևողական աշխատանք կատարել, կօգնի լավ յուրացված գիտելիքը տարբերել թերի և անկանոն գիտելիքից): Ռուբրիկը սովորողներին կօգնի իրենց աշխատանքը բարելավելու միջոցներ փնտրել, իսկ ուսուցչիս հնարավորություն կտա առավել արադարացի լինելու և ճիշտ գնահատելու աշակերտների աշխատանքը: Ռուբրիկներն ապահովում են գնահատման մի քանի գործառույթներ՝ գնահատում, արժևորում, որակավորում: Ռուբրիկները կարևորում են կատարման ընթացքը. վերլուծում, քննարկում են գործողությունները, դրանք կատարելու համար սովոողների դրսևորած գիտելիքները, կարողություններն ու հմտությունները: Ռուբրիկի միջոցով գնահատելուց հետո հեշտ է կանխատեսել ապագա քայլերը՝ թերությունները վերացնելու, արձանագրված սխալները շտկելու համար:

Ռուբրիկ

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Հ. | Առ.1 | Առ.2 | Առ.3 | Առ.4 | Առ.5 | վարքը | ՀամաԳործակց. | Որևէ յուրահատկ. | Մաքուր,գրականհայերեն | Ժմնկի կառ. |
| 1 |  |  |  |  |  |  |  |  |  |  |  |  |  |  |  |  |  |  |  |  |  |  |
| 2 |  |  |  |  |  |  |  |  |  |  |  |  |  |  |  |  |  |  |  |  |  |  |
| 3 |  |  |  |  |  |  |  |  |  |  |  |  |  |  |  |  |  |  |  |  |  |  |
| 4 |  |  |  |  |  |  |  |  |  |  |  |  |  |  |  |  |  |  |  |  |  |  |

**Տնային աշխատանքի հանձնարարություն**

Մամուլից, հեռուստատեսությունից դուրս գրել վրիպակներ, սահիկաշարի, գովազդի կամ տեսահոլովակի, գրքույկի կամ պաստառի միջոցով մշակել և առաջարկել վրիպակները շտկելու, խաթարված բառերը ճիշտ կիրառելու ուղիներ:

**Եզրակացություն**

Նախքան «Հնչյունափոխության ուսուցման փոխներգործուն մեթոդներ և հնարներ» հետազոտական աշխատանքը կատարելը՝ հայոց լեզվի և գրականության դասերը բազմիցս պլանավորել և իրականացրել են խմբային և համագործակցային աշխատանքների միջոցով: Սիրում եմ երեխաներին ազատ թողնել՝ ինքնուրույն որոնելու, լուծումներ գտնելու, եզրակացություններ անելու, մեկնաբանելու, հիմնավորելու: Երեխաները առավել հիասքանչ են դառնում, երբ վառվում են ինչ-որ նոր և լավ բան անելու ոգևորությամբ, որպեսզի գոհացնեն քեզ: Բնականաբար, այդ գոհունակության ելևէջներն անդրադարձվում են հենց իրենց՝ երեխաներին: Իսկ նրանց աչքերի փայլը խոսում է այն մասին, որ դու հասել ես քո նպատակներին: Երեխային միշտ պետք է ազատ թողնել՝ կողքից զգուշորեն հետևելով նրան: Յուրաքանչյուր երեխայի հոգում կա որևէ կայծ, ուսուցիչը պետք է կարողանա գտնել այդ կայծը և այն բորբոքել ու դարձնել կրակ:

Փոխներգործուն մեթոդները հետաքրքիր ու հաճելի են դարձնում ուսուցման գործընթացը, այսպիսի աշխատանքների արդյունքում երեխաները սիրում են առարկան, հաճույքով կատարում առաջադրանքնրեը. սովորելու պարտականությունը դառնում է սիրելի աշխատանք:

Այս հետազոտական աշխատանքը հնարավորություն էր՝ կրկին անդրադառնալու փոխներգործուն մեթոդների ուսումնասիրմանը, որի ընթացքում առաջացան հետաքրքիր մտքեր ու գաղափարներ՝ նոր դասեր, բաց դասեր, դաս-միջոցառումներ, ինչպես նաև դասղեկի ժամեր իրականացնելու համար: Փոխներգործուն մեթոդներով կազմակերպված դասերը սովորողին ազատում են ամնօրյա, ամենժամյա միապաղաղությունից:

Շնորհակալություն:

 Օգտագործված գրականության ցանկ

1. Ս. Վարդումյան, Ջ. Վարելլա «Ժամանակակից մանկավարժական մոտեցումներ, տեսություններ, գնահատում»: Երևան, «Նոյան տապան» հրատ., 2005թ.:
2. Ա. Հովհաննիսյան, Կ. Հարությունյան «Համագործակցային ուսուցում» ձեռնարկ: Երևան, Անտարես 2006թ.
3. Վեստա Պուրոկուրու «Համագործակցային ուսուցում» ուղեցույց: Երևան, Անտարես 2006թ.
4. «Առածանի, հայկական ժողովրդական առածներ»: Հրազդան 2009թ.
5. Վ. Վ. Սահակյան, Ռ. Դ. Ներսիսյան «Թևավոր խոսքեր և շրջասույթներ»: Երևան, «ՎՄՎ-Պրինտ» 2013
6. Հ. Գալստյան «Ճիշտը և սխալը»: Երևան 2007թ., «Զանգակ-97»
7. Ս. Վ. Գյուլբադաղյան «Հայոց լեզվի մեթոդիկա»: Երևան-1978թ.
8. Յու. Ավետիսյան, Հ.Զաքարյան, Ա. Աբրահամյան «Ձեռնարկ-շտեմարան»: Երևան 2009, Զանգակ-97
9. Յու. Ավետիսյան, Հ. Զաքարյան «Հնչյունաբանություն»: Երևան 2015, Զանգակ